L'Ajuntament de Figueres deixarà en suspens la petició per ampliar la declaració de municipi turístic a tota la ciutat i anuncia que està treballant en un pla d'acció per aconseguir que funcioni l'obertura dels festius al centre de la ciutat. L'alcaldessa, Agnès Lladó, diu que fins que no obrin més establiments a la zona actualment autoritzada no es pot tirar endavant l'ampliació. Lladó diu que en tots aquesta anys els governs municipals no han fer res perquè funcionés i que la decisió d'estendre l'excepcionalitat a tot Figueres es va prendre de "manera precipitada i sense consens amb el sector". De fet, el dia de l'aprovació una cinquantena de treballadors s'hi van manifestar en contra i els grups d'ERC (que lidera l'alcaldessa), CUP, el PSC (també al govern) i Compromís hi van votar en contra.  Figueres va aprovar el mes d'abril demanar a la Direcció General de Comerç l'ampliació de la declaració de zona turística a tota la ciutat. La mesura és vigent al centre des de fa gairebé set anys però mai ha tingut el resultat esperat i són poques les botigues que obren regularment els diumenges i festius, tot i poder-ho fer des de Rams fins al 31 de desembre. Fa temps que la zona comercial de Vilatenim, on hi ha importants cadenes com el Decathlon, demanava tenir la mateixa categoria i, per això, l'anterior equip de govern va decidir tirar-ho endavant però estenent-ho a tota la ciutat. L'acord va tenir els vots en contra d'ERC, el PSC, la CUP i Compromís, que ara integren el govern municipal i l'oposició de diversos treballadors d'aquesta zona comercial, una cinquantena dels quals van protestar al ple. Ara, l'alcaldessa, Agnès Lladó, ha anunciat que deixarà en suspens l'ampliació i que així ho ha comunicat a l'associació Comerç Figueres.  Una decisió "precipitada" i "sense consens" Lladó considera que la decisió es va prendre de manera "precipitada" i "sense consens amb el sector" i creu que fins que no funcioni a ple rendiment la que ja hi ha en aquests moments, no es pot ampliar el radi d'actuació.  En aquest sentit, ha explicat que la declaració al centre de la ciutat té vigència fins al desembre del 2020. Per això, des del setembre i fins aleshores impulsaran un pla d'accions amb l'objectiu de "fer que funcioni".  De moment, no n'ha desvetllat els detalls però ha dit que l'àrea de Comerç hi destinarà tots els esforços perquè el sector serveis és un dels principals motors econòmics de la ciutat. "La declaració al centre no ha funcionat però per part de l'Ajuntament fins ara no s'ha fet res", insisteix l'alcaldessa.

Summary: Figueres suspendrà l'ampliació de municipi turístic i anuncia un pla per fer funcionar l'obertura de botigues al centre


Ribas sobre la manifestació en defensa de l'Ebre: "Ahir es va veure el sud, però que això no ens faci perdre el nord" ACN Barcelona.-La portaveu d'ICV, Marta Ribas, ha felicitat en nom dels ecosocialistes a la Plataforma de Defensa de l'Ebre (PDE) per el gran èxit de participació en la manifestació d'aquest diumenge a Amposta. En roda de premsa, Ribas ha demanat, però, concreció al Govern sobre què pensa fer amb les conques internes d'altres punts de Catalunya, qüestió que prendrà forma de moció al Parlament. "Que ens diguin que aquest suport al cabal ecològic de l'Ebre és un suport als cabals ecològic de tots els nostres rius i també, per tant, els que depenen de les seves competències", ha dit. "Ahir es va veure el sud, però que això no ens faci perdre el nord. I el nord és la nova política de l'aigua i la gestió de l'aigua en la seva globalitat", ha afegit.  "La nova cultura de l'aigua s'ha d'aplicar en tots els sentits", ha assenyalat l'ecosocialista. Defensa que "l'Ebre és vida i és el Delta", però que això no ha de suposar tampoc ignorar altres cabals i, fins i tot, el malestar d'alguns regants, com els del Segarra-Garrigues. Marta Ribas ha dit que fa uns dies es va fer una interpel·lació i es va plantejar el tema al Congrés i que en uns dies es presentarà una moció per demanar a la Generalitat que concreti com vol aconseguir els hectòmetres cúbics que farien falta a Catalunya i d'on es trauria aquesta aigua.  Modificar el Codi Penal perquè la vaga no sigui delicte En la roda de premsa per valorar l'actualitat política, Marta Ribas ha comentat que els ajuntaments que compten amb representants d'ICV impulsaran mocions als plens com les de la proposició de llei que aquest dilluns ha presentat la diputada d'En Comú Podem, Aina Vidal, al Congrés per tal que es modifiqui el Codi Penal per tal que fer vaga es consideri un dret i no pas un delicte. "Cal revertir amb urgència l'encausament penal de més de 300 sindicalistes sancionats des de la reforma", ha reclamat Marta Ribas.   Sobre la polèmica de l'espectacle de titelles en el marc de les festes de Carnaval de Madrid, Marta Ribas considera excessiu l'empresonament dels titellaires, expressant "el desconcert i rebuig" a aquesta detenció, i ha defensat "la llibertat d'expressió".


Arrenca a l'Audiència de Tarragona el judici per un suposat cas de corrupció urbanística a Querol (Alt Camp). Es jutgen uns fets que es remunten a setze anys enrere, entre el 2002 i el 2007. Durant aquest període, dos exalcaldes, Albert Carreño i Miguel Uroz -el primer, inicialment de CiU i després independent, i el segon, del PSC- haurien orquestrat una operació urbanística per revalorar una zona on s'hi havia començat a fer una urbanització, en la qual es van involucrar càrrecs públics, l'arquitecte municipal i empresaris. Hi ha nou investigats, si bé finalment només sis seuen a la banqueta dels acusats. Carreño, un dels principals cervells de la trama, va morir aquest mes de gener. Uroz, amb 85 anys i encara regidor, ha entrat indignat als jutjats i ha reivindicat la seva innocència durant l'inici de la vista oral. La fiscal demana penes de presó de 4 anys. El judici durarà unes tres setmanes i hi declararan prop d'una vintena de testimonis. Els darrers en fer-ho seran els acusats, els dies 17 i 18 d'abril. Segons l'escrit de Fiscalia, la finalitat dels acusats era "lucrar-se mitjançant la requalificació dels terrenys" i així durant l'aprovació de diversos plans urbanístics -es van fer fins a tres POUM, el 2002, el 2004 i el 2006-, es van mantenir "reunions clandestines" amb alguns empresaris, en les quals assistien els imputats, i s'entregaven sobres de diners com a contraprestació per l'increment de valor que experimentarien les finques propietat dels empresaris gràcies als diferents POUM. Fiscalia puntualitza que la majoria de reunions es van donar entre el desembre del 2003 i el gener del 2005. El judici per desgranar tota aquesta trama es preveu llarg i complex.  Aquest divendres ha estat una jornada tècnica, de qüestions prèvies, sense declaracions. Fiscalia ha requerit més informació fiscal en relació al valor de la polèmica finca de l'Arboçar, ara en mans de Solvia, amb la qual els acusats s'haurien "lucrat" -i que es va vendre l'any 2005 a l'empresa Riecsa-, així com el detall dels comptes bancaris des del 2000 al 2010 d'Uroz i la seva esposa. Les defenses s'hi han oposat en considerar la sol·licitud d'"extemporània", que podria causar "indefensió" dels seus clients i que dilataria encara més el procés. A causa d'aquesta dilació en el procés judicial, alguns dels implicats en la suposada trama de corrupció ja no se'ls pot jutjar. El retard també ha acabat desencadenant la retirada de l'acusació particular dels veïns -ara sols en mans del Ministeri Fiscal, que demana penes de 4 anys de presó i multes de fins a 3,8 milions d'euros pels delictes de prevaricació i revelació d'informació privilegiada, tràfic d'influències i suborn. Els lletrats també han retret que Fiscalia ara vegi indicis de delicte en la contractació de l'arquitecte municipal Ricardo Saúl Sánchez Obaya, quan en l'auto de procediment abreujat no es recollia així. En un moment que el jutge ha preguntat aquest divendres als acusats si entenien per què eren jutjats, Uroz ràpidament ha respost no reconèixer què se li imputa perquè ni ell ni els demés han fet res, ha dit, i que hi ha un judici "perquè m'han denunciat quatre senyors". A la sortida, en declaracions a l'ACN, Uroz ha reiterat la seva innocència. L'actual alcalde, Jordi Pijoan, de Coalició d'Independents per Querol, també declararà en aquest judici -en concret, el dia 10. Aleshores, Pijoan liderava la Plataforma Salvem Querol, formada per veïns i l'entitat ecologista Gepec, que va denunciar els fets.  L'escàndol urbanístic va arribar als jutjats de Valls l'any 2010 que va veure indicis de corrupció i va remetre la documentació a l'Audiència de Tarragona. A l'Audiència, però, el judici previst a l'estiu passat es va haver de posposar perquè no s'havien pogut citar bona part dels testimonis. Ara finalment s'ha pogut celebrar el judici. Els lletrats d'Uroz i d'un empresari, Miguel Ten, han demanat si els seus clients poden comparèixer només els dies imprescindibles al·legant motius de desplaçament i salut. El jutge els donarà resposta el pròxim dilluns, a partir de les deu del matí, quan es reprendrà el judici. Els fets L'origen del conflicte es troba el 18 de desembre de 2004, quan l'Ajuntament de Querol va aprovar el Pla d'Ordenació Urbana Municipal, document que preveia crear a la urbanització l'Arboçar 550 parcel·les urbanitzables, una xifra que s'ampliaria fins a situar-se en els 1.400 habitatges. De fet, va ser a través d'un pacte que haurien subscrit sense passar per ple l'aleshores alcalde, Albert Carreño, i el regidor d'Urbanisme, Miguel Uroz, amb representants de l'empresa Habitatges Vinyols Mar S.L. (Havimar), on s'hauria acordat desenvolupar el projecte urbanístic, abaratint costos d'urbanització, concretant els habitatges i reduint-ne les superfícies mínimes per augmentar el nombre d'immobles i també el valor del terreny. El guió previst era que Riecsa, propietària de l'Arboçar, ho vendria per un preu baix a Havimar, i posteriorment, Havimar revendria a unes altres societats, amb el preu revaloritzat. I així es va fer: el sòl inicialment va ser venut per 66.632 euros, mentre que a posteriori es va tancar una nova operació de compravenda per 3.800.000 euros. Així, una societat mercantil es va embutxacar més de 3 milions d'euros. Per no aixecar sospites i evitar càrregues fiscals, es van falsificar dates de documents. En aquests moviments també s'hi van implicar l'antic arquitecte municipal i redactor dels POUM, Ricardo Saúl Sánchez Obaya -imputat per un presumpte delicte de revelació d’informacions i ús d’informació privilegiada-, l'exregidor socialista Francisco Blanco -imputat com a presumpte autor d'un delicte de prevaricació-, i els empresaris d'Havimar, Miguel Ten -imputat per utilitzar informació privilegiada- i Alícia Barceló -per un presumpte aprofitament d'informació-, i de l'empresa Riecsa, Jordi Riera -presumpte autor d'un delicte de falsificació de document privat i contra la Hisenda Pública. Aquest darrer s'enfronta també a penes de presó. L'operació urbanística, a més a més, també hauria generat comissions irregulars. Així es recull en els documents judicials i en els quals s'indica que Josep Maria Barceló, avui mort però aleshores administrador únic d'Havimar, hauria lliurat a Antonio Altés, també traspassat però que en aquell moment actuava com a assessor de l'Ajuntament de Querol, un total de 30.000 euros en concepte de comissió per al consistori.

Summary: Arrenca el judici pels escàndols urbanístics a Querol


Angle Editorial celebra 25 anys amb la publicació de 10 títols reeditats. Són una selecció dels llibres més venuts i els més representatius del catàleg de l'editorial. "Celebrem l'aniversari compartint aquells llibres que han marcat el nostre catàleg i que han connectat més amb els lectors", ha assegurat aquest dijous la directora d'Angle Editorial, Rosa Rey. Des de 1992, l'editorial independent ha publicat 550 títols principalment d'assaig, no ficció i narrativa. De la producció de llibres il·lustrats dels inicis han passat als llibres de petit format en els últims anys.  “Ens hem adaptat a la nova situació econòmica. A més a més, ara al sector hi ha força sintonia i s’està fent molt bona feina”, ha destacat Rey. El gran repte de l’editorial és “fer llibres interessants” per cridar l’atenció dels lectors perquè els editors “no poden estar tot el dia queixant-se”.  Els primers cinc llibres que es publicaran són 'El sentit d'un final' de Julian Barnes, 'Tu i jo' de Niccolò Ammaniti, 'El Franctirador' d’Albert Pijuan, 'Biografia del silenci' de Pablo d’Ors i 'La vida al davant' de Romain Gary. De cara a la tardor, l'editorial oferirà un llibre inèdit traduït per primera vegada al català. Es tracta d’un dels noms històrics d’Angle, l'escriptor anglès Julian Barnes, amb el llibre ‘Nivells de vida’. La resta de treballs que reeditaran en els propers mesos són ‘Allò que vaig estimar’ de Siri Huvsdet, ‘Elogi a l’ombra’ de Junichiro Tanizaki, la novel·la gràfica 'Ciutat de vidre' de Paul Auster i 'Reparar els vius' de Maylis de Kerengal.  De tots aquests llibres "excepcionals", l'editorial farà un tiratge de 1500 exemplars de cada un. "Sabem que és un risc no apostar per cap títol innovador, però volem reivindicar la feina feta", ha afirmat la directora editorial de l’Angle, Rosa Rey. 25 anys després del seu naixement l'editorial manté l'aposta de produir títols "interessants" que cridin l'atenció dels lectors. Segons han assegurat, tenir un producte que "emocioni els lectors" és la millor manera de fomentar la lectura i la cultura del llibre. Tal com ha explicat l'editor d'Angle, Joan Simon, de cara al futur l'aposta és mantenir l'esquema que s'ha seguit fins al moment. Així, es pretén trobar noves veus catalanes, traduir grans autors del panorama literari internacional i, en assaig, tractar l'actualitat del país amb la intenció de trobar noves propostes d'acord amb les interessos dels lectors.

Summary: Angle Editorial reedita els 10 títols que han "connectat més amb els lectors" al llarg dels seus 25 anys d'història


La jutgessa de l’Audiència Nacional Carmen Lamela ha iniciat ja la ronda d’interrogatoris que preveu fer aquest matí als quatre imputats per sedició per les protestes dels dies 20 i 21 de setembre. La primera a declarar ha estat la Intendent dels Mossos, Teresa Laplana, que ho fa per videoconferència per motius mèdics. A dins de la sala de delcaracions hi ha el tinent fiscal de l'Audiència Nacional, Miguel Ángel Carballo. Posteriorment es preveu que declari el Major dels Mossos, Josep Lluís Trapero, que ha arribat a l’Audiència Nacional d’uniforme i acompanyat del seu advocat així com del Comissari de Coorodinació Territorial, Ferran López, i del Comissari de Coordinació de l'Àrea Central, Joan Carles Molinero. Després serà el torn dels presidents de l’ANC i Òmnium Cultural, Jordi Sánchez i Jordi Cuixart.  Tots dos havien demanat a la jutgessa un ajornament d’aquesta declaració, una petició que la jutgessa va rebutjar. Caldrà veure si la Fiscalia demana alguna mesura cautelar per a tots ells. L’acusació de sedició pot suposar penes de fins a 15 anys de presó.

Summary: La jutgessa de l’Audiència Nacional inicia els interrogatoris als acusats de sedició per les protestes contra el 20-S


La comissió organitzadora de la Festa Major de Blancs i Blaus de Granollers, formada per la colla dels Blancs, la colla dels Blaus i l’Ajuntament, ha anunciat que suspèn l'edició del 2020 per la pandèmia del coronavirus. Una decisió “difícil, costosa i dolorosa” que s’ha pres després “d’intenses reunions i debats” que es van iniciar el 30 de març, en ple confinament, segons han indicat els organitzadors. Durant aquests mesos s'han valorat els diferents escenaris que es podrien donar en funció de l'evolució de la pandèmia però finalment s'ha optat per la suspensió. La regidora de Cultura del consistori granollerí, Maria Villegas, ha explicat que s'ha tingut en compte que la “magnitud” de l'esdeveniment podia posar en risc els assistents. La Comissió de la Festa Major ha decidit crear una taula de treball conjunta amb les diferents entitats de cultura popular que participen de l'esdeveniment per treballar en una proposta d’una programació cultural a finals d’agost.

Summary: La Festa Major de Blancs i Blaus de Granollers anul·la l'edició del 2020 per la crisi de la covid-19


El fins ara delegat del Govern a Tarragona, Joaquim Nin, ha estat nomenat aquest dimecres secretari general de Presidència. Tot i el seu nomenament encara no s'ha publicat al Diari Oficial de la Generalitat (DOGC), Nin ja ha estat cessat del càrrec de delegat del Govern per incompatibilitat de càrrecs amb la nova tasca que el president de la Generalitat, Carles Puigdemont, li ha encomanat. Joaquim Nin i Borredà (Albinyana, 1964) és alcalde d'Albinyana (Baix Penedès) des de 1999 i militant de CDC des del 1995. Ha estat delegat del Govern a Tarragona des del gener del 2011 i un dels noms propis del partit al Camp de Tarragona. Diplomat en Relacions Laborals per la Universitat Rovira i Virgili (URV) i tècnic superior en Prevenció de Riscos Laborals a la Universitat Politècnica de Catalunya (UPC), Nin va iniciar la seva trajectòria política el 1995, quan es va afiliar a CDC. Després de ser regidor a Albinyana, el seu municipi natal, va assolir l'alcaldia el 1999, càrrec que manté des de llavors.  Nin ha estat president de la Federació de CDC al Camp de Tarragona, conseller nacional de CDC i de CiU des del 1999 i membre de l'executiva comarcal de CDC al Baix Penedès des de l'any 1996. També va ser vicepresident a la Diputació de Tarragona.

Summary: El fins ara delegat del Govern a Tarragona, Joaquim Nin, nou secretari de Presidència


Josep Fèlix Ballesteros i Pau Ricomà es veuen com el futur alcalde de Tarragona. Només uns centenars de vots han deixat els socialistes per damunt dels republicans en els comicis del 26-M, empatats amb set regidors. La resignació a la seu del PSC ha contrastat amb l’eufòria desfermada i el cava al local d’ERC, que ha viscut un resultat històric a la ciutat. Malgrat que esperava una victòria “més folgada”, Ballesteros ha afirmat que es veu “amb possibilitats reals” de ser alcalde i que es deixarà la pell per garantir la governabilitat i l’estabilitat. “Parlaré amb tothom -tret de la CUP- que prioritzi els interessos de Tarragona i que posi la ciutat per davant de banderes, d’himnes i de tonteries”, ha etzibat. Al seu torn, el cap de llista d’ERC, Pau Ricomà, ha dit que els republicans estan “absolutament legitimats” per tenir l’alcaldia de la ciutat.

Summary: Ballesteros es veu “amb possibilitats reals” de ser alcalde tot i que esperava “una victòria més folgada”


Els germans han signat aquest dilluns la venda de la part de Josep Font ACN Barcelona.-Els germans Font han posat aquest dilluns punt final al litigi per Bon Preu. Avui s'ha formalitzat l'acord de compravenda per part de Bon Preu Holding, propietat de Joan Font, a Espai d'Inversions, propietat de Josep Font, del 50% de les accions del Grup Bon Preu. Amb aquesta transacció es fa efectiu el preacord tancat entre les parts el passat dia 10 de juliol que es perfeccionarà progressivament en els propers temps. Amb la compra acaba un conflicte que feia molts anys que durava i posa punt final a "la incertesa i preocupació" que fins ara tenien totes les parts afectades, expliquen des de Bon Preu en un comunicat. Apunten al fet que la compravenda permetrà consolidar "l'accionariat" i continuar "l'exitós creixement i expansió" del grup. Actualment, el Grup Bon Preu està format per 7.327 persones (dels quals un 98% tenen un contracte fix) i té 131 supermercats Bonpreu, 54 hipermercats Esclat, 49 benzineres EsclatOil i ven pel canal online amb 13 punts de recollida i realitza entrega a domicili en dues zones de Catalunya (Vic i Granollers). A tancament de l'exercici 2018 la facturació del Grup va ser de 1.347 milions d'euros (vendes sense IVA), el que representa un creixement del 12,4% respecte a l'exercici anterior. En el que resta d'exercici el grup preveu obrir els supermercats Bonpreu del carrer Urgell de Barcelona, el de Viladecavalls, Sant Fruitós del Bages, els Esclat de Granollers, Manlleu, Igualada i els centres de recollida de compra Online de Sant Cugat de Vallès, Igualada, Valls i Granollers, així com el servei a domicili a l'àrea del Gironès i de Sabadell.

Summary: Punt final al litigi entre els germans Font per Bon Preu


Una trentena de voluntaris d'entre 20 i 40 anys participen aquest divendres en un estudi de la Universitat Autònoma de Barcelona (UAB) per determinar quins efectes positius tenen els boscos sobre la salut dels ésser humans. La recerca vol analitzar la forma en què el cos absorbeix les substàncies químiques que desprèn la vegetació i quina interacció es produeix entre els microorganismes que hi ha a la natura i els que es troben a l'aparell respiratori de les persones. Tot plegat amb l'objectiu d'esbrinar si a banda d'aportar beneficis en la salut emocional i física, el contacte amb la natura pot intervenir en processos neurodegeneratius, inflamatoris o tumorals. La sessió experimental s'ha dut a terme al Montseny i ha inclòs diverses passejades i anàlisis de sang, de saliva i de la mucosa bucal. La previsió és que els resultats d'aquesta investigació es donin a conèixer en un període d'un any.

Summary: Una trentena de voluntaris participen en un estudi de la UAB per determinar si el bosc té efectes positius en a salut


La Fiscalia Superior de Catalunya ha decidit obrir diligències per investigar per què el comportament del Mossos d'Esquadra "no es va orientar a dissuadir ni a utilitzar la força imprescindible i proporcional per restablir l'ordre jurídic" tant pel que fa al tall de l'AP7 de dissabte com a l'aixecament de barreres en diferents peatges el diumenge per part dels CDR. El fiscal argumenta que "es té constància" d'aquesta situació a través de diferents notícies publicades sobre aquets dos episodis. L'actitud dels Mossos, continua, va lesionar els drets dels usuaris de l'autopista i de l'empresa concessionària. La Fiscalia dona deu dies al comissari en cap dels Mossos perquè aporti un informe on detalli les actuacions practicades i indiqui els seus responsables.

Summary: La Fiscalia de Catalunya obre diligències per investigar per què els Mossos no van "dissuadir" els CDR a l'AP7 i als peatges


La Federació d'Associacions de Veïns d'Amposta ha fet una crida a la participació dels ciutadans en la gran manifestació d'aquest divendres convocada pels alcaldes i els transportistes. Serà la seva manera de donar suport a la protesta però sense que hi participi cap dels seus representants, per coherència, ja que els alcaldes no han signat el seu manifest, com els reclamaven, degut a què no accepten renunciar i aturar les rotondes de Foment. El copresident de l'entitat veïnal, Llorenç Navarro, ha demanat que s'aprofiti la mobilització per sumar suports als talls setmanals. Navarro ha avisat els representants polítics que hauran mantenir la pressió per l'alliberament de l'AP-7 més enllà de l'11 de desembre o hauran "defraudat de nou" els ciutadans.  Una cinquantena de veïns han tornat a tallar l'N-340, com fa ja dotze setmanes, a l'Ametlla de Mar, al Baix Ebre, per reclamar la gratuïtat de l'AP-7. A un quart de tres, i fins les quatre, s'han tornat a reunir a peu de carretera. En l'assemblea setmanal s'ha concretat el posicionament de la Federació de Veïns d'Amposta, que lidera aquest moviment veïnal, sobre la manifestació que han convocat per aquest divendres alcaldes i transportistes.   Com ha explicat Llorenç Navarro, copresident de l'entitat, finalment es donarà suport a la protesta perquè s'hi defensa el mateix lema que venen reclamant des de fa més de dos mesos: la gratuïtat de l'AP-7. Cap dels representants d'aquest organisme, però, serà present a cap dels vuit talls simultanis que es faran a les tres de la tarda. "Hem dit a tots que vagin i donem tot el suport però nosaltres, com a persones coherents, hem de dir i hem de recordar-los, que no estan complint amb allò què demanen els veïns que és que s'aturin les obres a l'N-340, que només l'empitjoren", ha apuntat Navarro.  Tot i que s'ha tornat a criticar la poca implicació de la majoria de representats polítics en els talls de trànsit setmanals, Navarro ha celebrat que aquest divendres s'impliquin però ha avisat que caldrà que tingui continuïtat. "És una lluita de constància que en 40 anys no s'ha aconseguit i en dos dies no s'aconseguirà. El que tenim clar és que s'ha de lluitar i els necessitem a tots", ha reclamant.  Navarro ha animat als veïns que facin divulgació i trobin, en aquesta gran manifestació, nous suports a les protestes setmanals i ha aprofitat per agrair la constància dels que van cada setmana a tallar l'N-340. "Els veïns son incondicionals, venen a una hora casi impossible de venir, els felicitem. Ens encoratgen a seguir, són qui dia a dia creuen que ho podem aconseguir. Cada setmana venen, s'impliquen en agafar la pancarta, en què el tall es faci ben fet i en explicar que es fa un tall per la dignitat de les Terres de l'Ebre", ha afegit.

Summary: La Federació de Veïns d'Amposta dóna suport a la manifestació dels alcaldes tot i que no han signat el seu manifest


L'Autoritat Independent de Responsabilitat Fiscal (Airef) preveu que Catalunya i Espanya tornin a incomplir els objectius de dèficit per al 2016, fixats en el 0,3% i el 2,8% del PIB respectivament. L'ens alerta que Catalunya té un "alt risc" de desviament i situa entre l'1% i l'1,5% el dèficit previst. D'altra banda, pronostica un dèficit del 4% per a Espanya. "El gruix de la desviació està en la seguretat social i l'administració social" i no en les autonomies, ha dit el president de l'Airef, José Luis Escrivá, qui ha retret al ministre d'Hisenda, Cristóbal Montoro, que “demonitzi” els territoris que no compleixen amb els objectius i ha demanat objectius asimètrics per a cada autonomia. El president de l’Airef ha retret al govern espanyol que “no utilitzi les eines de les què disposa per tal de garantir la sostenibilitat dels comptes públics” i que no hagi seguit les seves recomanacions preventives, que des de 2014 ja alertaven del risc d’incomplir l’objectiu de dèficit.  José Luis Escrivá ha comentat que tot i que les Administracions Públiques no tenen la obligació de complir les recomanacions de l’Airef, “sí que han d’explicar perquè no se segueixen”. El president de l’Autoritat Fiscal ha assegurat que, ara, totes les Administracions Públiques responen a les peticions i preguntes que els hi fa l’organisme públic, però que aquestes respostes son “arrogants” i no expliquen el com i el quan de la possible presa o no de decisions.  Escrivá ha explicat que Espanya “encara té una falta de credibilitat sobre els seus compte públics” i ha alertat de la necessitat de tenir plans de dèficit “creïbles”. El màxim responsable de l’Airef ha recordat la seva “insistència” dirigida a l’Estat per tal de “desplegar instruments preventius i garantir la sostenibilitat de les finances públiques”. Una feina, que segons Escrivá, no s’ha realitzat i que, en conseqüència, ha provocat la situació actual de desviació del dèficit públic espanyol que el 2015 va tancar per sobre del 5% del Producte Interior Brut (PIB) respecte el 4,2% pactat amb la Unió Europea. Això ha desencadenat, segons Escrivá, que els ajustos per complir el dèficit els hagi dictat la UE. Un fet “trist”, ha dit, ja que “ara s’han d’activar mesures d’una forma que no és la més adequada”, ha afegit. L’informe de l’Airef preveu que la majoria de comunitats autònomes incompleixin de nou el dèficit públic el 2016. Catalunya es troba entre els cinc territoris amb un risc “molt alt” de fer-ho i amb una desviació de fins el 1,5% del PIB enlloc del 0,3% que se li demana. El País Valencià, però, és el territori que es desviaria més amb un possible 1,7% del PIB. Entre les comunitats que “probablement complirien”, es troben Astúries, Illes Canàries, Galicia, País Basc i La Rioja. La Directora de la Divisió i Anàlisis Pressupostaris de l’Airef, Cristina Herrero, ha assegurat que el compliment d’un territori en l’objectiu de dèficit no garanteix una gestió dels recursos públics més eficaç que en aquells territoris incomplidors. “Ens sembla una simplificació que el debat se centri en compliment si o no. Es important, però no hem ni fer herois a qui compleix ni dimonis a qui no ho fa”, ha assegurat Herrero.  Herrero ha explicat que en els primers tres mesos de l’any, a excepció d’Aragó i les Illes Balears, la resta de comunitats autònomes no han aplicat mesures dirigies a reduir el dèficit públic. La també inspectora d'Hisenda ha comentat que Catalunya, a més d’incomplir, tampoc presenta mesures suficients per mirar de revertir la situació del dèficit públic. En aquesta línia, l’Airef no considera que la Generalitat pateixi un infrafinançament per part de l’Estat.  “Si que percebem que algunes CCAA tenen una enorme tensió en els seus comptes i tenen problemes de finançament”, ha comentat per altra banda José Luis Escrivà, que ha afegit que aquest fet “fa que es tingui menys autoritat moral per aplicar sobre aquests territoris la mesura de disciplina que contempla la llei”en aquest sentit.  Escrivá, no obstant, ha destacat que Catalunya sigui l’únic territori a l’Estat que hagi desenvolupat un Pla Economicofinancer per al 2016. Un pla, ha dit el president de l’Airef, que és el context on s’haurien d’aplicar les mesures corresponents dirigides a reduir el dèficit públic.

Summary: L'autoritat fiscal preveu que Catalunya desviarà el dèficit a l'1% i Espanya al 4%


L'empresa Tornafruit de Tornabous (Urgell) ha estat distingida amb el Primer Premi Internacional a la Millor Poma Golden, convocat JARC-COAG amb l'aval de l'Institut d'Investigació i Tecnologia Agroalimentàries (IRTA), amb la voluntat que el consumidor, més enllà d'altres aspectes, també valori el sabor i el gust de la fruita a l'hora de comprar-la. Un total de 14 pomes es van presentar en aquesta primera edició del certamen, 12 procedents de Catalunya i dues d'altres zones de l'Estat, i un panell d'experts de l'IRTA va seleccionar les cinc finalistes. Aquest dijous a la Diputació de Lleida s'ha donat a conèixer la poma Golden guanyadora, la més dolça de les que optaven al premi però que també destaca "pel seu elevat sabor i per una textura equilibrada, sucosa i crocant". D'altra banda, la firma l'Horta de Barbens d'aquesta localitat del Pla d'Urgell ha rebut una placa de reconeixement després que la seva poma Golden fos escollida la guanyadora del tast popular que es va dur a terme el 24 de març a Lleida. JARC-COAG ha donat a conèixer aquest dijous a la Diputació de Lleida el guanyador de la primera edició del Premi Internacional a la Millor Poma Golden, un certamen avalat per l'IRTA que va néixer amb l'objectiu de potenciar a l'hora de comprar la fruita el consumidor també tingui en compte el gust i el sabor, al marge paràmetres. El reconeixement, consistent en un trofeu distintiu, a més de la repercussió que suposa l'obtenció del premi, ha anat a parar a l'empresa Tornafruit de Tornabous. D'entre les 14 pomes Golden presentades al concurs, un panell d'experts va escollir les cinc finalistes, de la mateixa manera que la poma guanyadora, tot i que fins aquest dijous no s'ha donat a conèixer. La investigadora del subprograma de postcollita de fruites i hortalisses de l'IRTA, Gemma Echeverria, ha destacat que la poma de l'empresa Tornafruit ha resultat "la més dolça d'entre totes les presentades" i també ha posat de relleu "el seu elevat sabor i una textura equilibrada, sucosa i crocant a la vegada".     Després de recollir el premi, el president de Tornafruit, Jose Maria Solà, ha agraït el guardó i més tenint en compte que l'empresa està a prop de complir el mig segle de vida. Solà ha destacat que Tornabous i la zona de l'Urgell està especialitzada en la producció de la poma , i sobretot de Golden, i, entre els factors que possibiliten obtenir un excel·lent producte, ha situat "el clima, la temperatura i la marinada, a més d'una terra calcària que permet que l'aigua es coli". "És un reconeixement de bandera i així ho podrem explicar als nostres nets", ha afirmat.  D'altra banda, l'empresa l'Horta de Barbens ha obtingut una placa distintiva com a guanyadora del tast popular que es va efectuar el 24 de març passat a Lleida, amb la participació de representants del sector els quals van haver de valorar el gust i sabor de les cinc pomes finalistes seleccionades prèviament pel panell d'experts. En aquest cas, l'IRTA n'ha destacat "un excel·lent sabor i dolçor, a més ser la poma més crocant de les finalistes". El responsable de l'empresa del Pla d'Urgell, Josep Maria Lahuerta, ha aprofitat la distinció per fer una crida als consumidors perquè tinguin present que "la poma de Lleida té un molt bon sabor i textura i és d'una excel·lent qualitat". Cal remarcar que en el tast popular la poma presentada per Tornafruit va quedar entre les tres primeres.  El president de JARC-COAG a Lleida, Joan Carles Massot, ha explicat que el certamen va sorgir arran de la situació de baixos preus que viu el sector fructícola en general i de la poma en particular per tal de potenciar que el consumidor pugui ser sabedor que els productors "estan fent les coses bé". Per la seva banda, Joan Reñé, president de la Diputació de Lleida, institució que també col·labora amb el premi, ha remarcat la importància del sector de la fruita i de la poma en l'economia lleidatana, així com el fet que especialistes i la ciutadania en puguin avaluar el gust ja que "el consumidor cada vegada està més a damunt dels aspectes visuals però també cal que ho estigui del gustatiu".  Després de la bona acollida, JARC-COAG ja pensa en la següent edició del premi, i no descarta poder-lo ampliar en un futur a altres varietats de fruita dolça, segons ha afirmat David Borda, responsable del sector de la fruita dolça de l'organització agrària.

Summary: L'empresa Tornafruit de Tornabous obté el 1r Premi Internacional a la Millor Poma Golden, organitzat per JARC-COAG


El cranc blau ha vingut al delta de l'Ebre per quedar-se. Aquest crustaci exòtic, procedent del Canadà, no està considerat espècie invasora però la seva agressivitat ha posat en escac el sector del marisc a les badies del Delta, on es menja bona part de la cloïssa i comença a atacar el musclo. Però la seva tolerància a les variacions salines de l'aigua l'acaba de portar també fins als arrossars i les llacunes deltaiques de més baixa salinitat i fins i tot se n'han vist exemplars aigües amunt del riu Ebre. D'entrada el cultiu de l'arròs no està en risc, però els microinvertebrats i artròpodes dels arrossars i aiguamolls sí són plat de bon gust per a aquests crustacis i un cop més, s'haurà de fer mans i mànigues per resguardar la biodiversitat al Parc Natural. La direcció general de Pesca i Afers Marítims està enllestint un estudi sobre el seu potencial biològic, expansiu, reproductiu i comercial. Per la seva banda, entitats ecologistes com SEO Bird/Life, adverteixen que "l'afectació a nivell biològic i sobre la resta de la fauna ja és evident".   El cranc blau és una espècie euralina, amb una gran tolerància i capacitat d'adaptació a les variacions de salinitat de l'aigua. Tot i que el mar n'és l'habitat més freqüent, aquest crustaci exòtic està vivint a les platges, les llacunes, els canals, els arrossars del delta de l'Ebre però també al riu. Com ha apuntat Miquel Àngel Garcia, inspector en cap dels Agents Rurals a les Terres de l'Ebre, el cranc blau s'adapta a totes les zones on el grau de salinitat li és suficient per sobreviure, encara que sigui molt baix, i cal determinar quin es l'abast de la seva expansió. L'estudi que presentarà Pesca i Afers Marítims, probablement al mes de setembre, determinarà la capacitat d'estesa i colonització que té el cranc blau, amb dades objectives que permetran planificar quina és la millor estratègia de contenció que cal aplicar. De moment, el Departament va atorgar al juliol les primeres autoritzacions, en aigües continentals, de pesca professional per capturar-lo, i ja el pesquen diferents mariscadors de les confraries del delta de l'Ebre.  Ara bé, des dels Agents Rurals ja avisen que caldrà adaptar-se i conviure amb el cranc blau, com ha passat amb altres espècies. A la llarga, quan apareix una espècie forana, es produeix un reequilibri natural en el moment que les espècies autòctones i els possibles depredadors comencen a aprofitar-les. Un exemple que ha posat Garcia dins del propi territori és el del cranc americà, que comparteix actualment "un règim de convivència" amb el cranc autòcton, compta amb diverses espècies d'ocells que se'ls mengen –també ho fa la llúdriga, segons la zona-, i s'han establert pràctiques a nivell humà per conviure amb la seva presència i amb els danys que causa, en concret, al cultiu d'arròs.  Per la seva banda, entitats ecologistes com SEO Bird/Life, adverteixen que els efectes biològics del crustaci blau ja són "evidents" i es mostren preocupats per la seva ràpida expansió en zones amb salinitats molt baixes, com és el cas de les zona de les Olles, al Delta. Els ecologistes reclamen l'avaluació que prepara el Departament i consideren que només amb algunes autoritzacions de comercialització no s'aturarà l'expansió del cranc blau ja que consideren que el crustaci busca nous espais, probablement per una sobrepoblació a la zona marítima de les badies deltaiques.

Summary: Pesca i Afers Marítims enllesteix un estudi sobre l'abast i els riscos de l'expansió del cranc blau al delta de l'Ebre


La vicesecretària general de l'Àrea Externa d'UGT de Catalunya, Laura Pelay, ha denunciat aquest dimecres que el mercat de treball és "anèmic" i "només permet als treballadors sobreviure i malviure". Ho ha dit en la presentació del nou Índex de Qualitat del Treball de Catalunya, una nova eina que pretén mesurar la qualitat del mercat de treball català.  L'índex apunta que la taxa de permanència a l'atur –les persones que segueixen desocupades durant un mínim de dos mesos- ha augmentat del 37% al 68% entre el 2006 i el 2016. També posa l'alerta en l'increment del risc de pobresa en el conjunt de la societat: del 3,9% el 2008 al 21% el 2016. Per tot això, el sindicat "suspèn" l'acció de govern del Partit Popular i exigeix reformes urgents.

Summary: La UGT veu un mercat de treball "anèmic que només permet als treballadors sobreviure i malviure"


Prop d'un miler d'estudiants i personal universitari espanyol que està a l'estranger demanen poder tornar a l'Estat. Així ho informa el CRUE (Conferència de Rectors de les Universitats Espanyoles), que assenyala que un total de 15.000 membres de la comunitat universitària van respondre una enquesta sobre les necessitats d'estudiants a l'estranger. Segons apunten, gairebé 200 estudiants que volen tornar són a Itàlia. El CRUE diu que la col·laboració amb els Ministeris d'Assumptes Exteriors i d'Universitats permetrà enlairar vols des d'Itàlia entre aquest dilluns i dimarts perquè tots ells puguin retornar a l'Estat.  El CRUE remarca que les universitats han seguit "en tot moment" les instruccions marcades per les autoritats sanitàries i educatives" i recorda que van demanar a estudiants que romanguessin als centres de destí per tal d'evitar desplaçaments innecessaris i seguissin les indicacions de les autoritats locals. Tot i això, assenyalen que la situació ha canviat "dràsticament" perquè gran part de els universitats de destí han suspès l'activitat acadèmica presencial i han tancat les instal·lacions, en alguns casos incloent els allotjaments universitaris, i també han incrementat les restriccions en la mobilitat. Per aquest motiu recorden que van sol·licitar a la ministra d'Assumptes Exteriors, Arancha González Laya, i al ministre d'Universitats, Manuel Castells, que es creés un grup de treball conjunt amb el CRUE per coordinar les recomanacions i actuacions que calguin de cara als estudiants. El grup ha quedat constituït amb caràcter permanent per mantenir una comunicació fluïda entre tots els interlocutors. Segons el CRUE, per aquest curs s'havien previst unes 40.000 mobilitats entre estudiants, PDI i PAS d'Erasmus+, a les que s'hi han de sumar 8.000 d'altres programes. Prop del 80% d'aquest total són en universitats europees, mentre que la resta són principalment a Amèrica i Àsia.

Summary: Un miler d'estudiants i personal universitari a l'estranger demana tornar a l'Estat, 200 dels quals des d'Itàlia


La coordinadora general del PDeCAT, Marta Pascal, s'ha reunit aquest dimarts amb els consellers destituïts pel govern espanyol Jordi Turull, Josep Rull i Joaquim Forn al centre penitenciari d'Estremera (Madrid), on es troben en presó provisional per ordre de la jutgessa de l'Audiència Nacional Carmen Lamela, des del 2 de novembre. La visita, que ha tingut lloc des de les 17:00 hores, té com a objectiu abordar amb els consellers del PDeCAT la qüestió de la llista electoral del partit, que es presenta a les eleccions del 21-D dins la candidatura de Junts per Catalunya, encapçalada pel president Carles Puigdemont, també destituït per l'Estat. A més, Pascal ha aprofitat la trobada per transmetre als tres consellers la solidaritat i l'escalf de la formació. Cal recordar que l'objectiu del partit, i de la pròpia Pascal, sempre ha estat incorporar els consellers afins al partit a la seva llista, fet que inclou també la consellera Meritxell Borràs, reclosa a Alcalá Meco. A la presó d'Estremera, a més de Turull, Rull i Forn, hi estan internats el vicepresident, Oriol Junqueras, i els consellers Carles Mundó i Raül Romeva.

Summary: Pascal visita els consellers Turull, Rull i Forn a Estremera


El ple de l'Ajuntament de Reus ha desbloquejat la licitació del contracte del servei de neteja viària i recollida de residus, i obrir la convocatòria del concurs públic per adjudicar el contracte municipal. El contracte té un pressupost de licitació de 13,7 MEUR anuals i una vigència de deu anys. Segons informa el consistori, el nou contracte es fixa com a objectiu "millorar les prestacions actuals amb un servei més eficient i flexible, més proper a la ciutadania, i adaptat a les característiques de cada barri de la ciutat". L'acord de ple desbloqueja una licitació aturada inicialment per les al·legacions presentades contra el plec de clàusules del concurs públic.  La resolució de les al·legacions per part del Tribunal de Contractes de la Generalitat de Catalunya va obligar l'Ajuntament a introduir millores com establir topalls de mínims i màxims en alguns criteris del concurs. Posteriorment, la licitació ha estat bloquejada per la paralització dels terminis administratius, obligada amb el decret d'estat d'alarma per l'emergència sanitària de la covid-19.  L'adjudicació del contracte corresponent al servei de neteja i recollida de residus contempla la subrogació del personal de l'adjudicatari que actualment presta el servei, d'acord al conveni col·lectiu del sector. A més, s'estableix un procés de millora contínua de l'estat de la neteja, amb un control de la qualitat de l'execució del servei i possibilitat de penalitzacions. Algunes millores que preveu el contracte és la reducció de la longitud dels recorreguts per adaptar-los al rendiment òptim, l'increment de recorreguts i de la mecanització, mitjançat l'escombrada mecànica de voreres, una major eficiència dels tractaments amb aigua, increment dels serveis de neteja de taques i grafits, i geolocalització de tots els serveis amb sensors d'activitat. A més, es renovarà tot el parc de contenidors de càrrega lateral. Els licitadors proposaran alternatives per zones amb dificultats per col·locar contenidors així com d’una de sistema de recollida porta a porta, com a prova pilot. També es farà una prova amb contenidors i identificació d'usuari (amb targeta o mòbil). S'augmentarà el nombre de contenidors de selectiva i es reduirà els de resta. Tots els contenidors hauran d'estar identificats i s’instal·laran sensors de capacitat en alguna fracció, com el vidre. El contracte també estableix que es faran campanyes de sensibilització i educadors a peu de carrer per fomentar la implicació de la ciutadania en la recollida selectiva.

Summary: Reus desbloqueja la licitació del contracte de neteja viària i recollida de residus per 13,7 MEUR anuals


El president de la Cambra de Comerç de Barcelona, Joan Canadell, comparteix el 80% del manifest de PIMEC i Foment del Treball després de la sentència del procés i de les jornades de protesta al carrer però ha trobat a faltar una condemna a la violència "gratuïta" de la Policia Nacional. Canadell ha explicat que han rebut el manifest aquest dimecres al matí i que no el signarien tal qual, tot i coincidir en la rebutja a la judicialització i la petició de diàleg. Malgrat tot creu que quan es condemna la violència s'hauria de parlar "sobretot" de la que han exercit "les forces de seguretat de l'Estat". A més, l'exigència de diàleg "s'ha de traslladar a l'Estat espanyol perquè el Govern ha mostrat sobradament la seva voluntat de diàleg".  Sobre la policia, ha afirmat que s'han pogut veure "molts casos" de "violència gratuïta" per part de la policia espanyola i ha lamentat que no se'n parli al manifest de les dues patronals. Ha afegit que des de la Cambra condemnen "tot tipus de violència" però ha afegit que és important criticar la que s'ha exercit "cap a manifestants i vianants que circulen per la via pública pel fet de portar una estelada".  En ser preguntat sobre si els Mossos no havien exercit també violència, ha contestat que "evidentment hi ha de tot" però que per les imatges que ha pogut veure "n'hi ha més per part dels cossos de seguretat de l'Estat". "Però també hi ha dels Mososs", ha puntualitzat.  Foment i PIMEC presenten aquest dimecres al migdia aquest manifest conjunt, presentació a la qual assisteix Canadell.

Summary: Canadell troba a faltar la condemna a la violència "gratuïta" de la Policia Nacional en el manifest de PIMEC i Foment


Un fòrum ha ajuntat aquest diumenge a Tarragona més d'una vintena d'entitats de diferents àmbits perquè es coordinin per impulsar un canvi de model de ciutat. Els organitzadors, sota el nom Primer Fòrum pels Drets Humans, consideren que la capital de la demarcació està "desestructurada" socialment i cultural. A banda, també lamenten "l'estat ambiental: patim una ciutat contaminada per la química", ha apuntat un dels organitzadors, Toni Navarro. Entre les entitats que hi participen hi ha Ecologistes en Acció, la PAH o les plataformes Oppida i Salvem la Platja Llarga. Des de les deu del matí fins a les deu de la nit, cada organització presenta el seu àmbit d'acció en una xerrada de vint minuts des de l'Associació Intercultural Puentes, al Port de Tarragona.

Summary: Un fòrum ajunta una vintena d'entitats a Tarragona perquè es coordinin per canviar el model de ciutat


La CUP ha reclamat "celeritat" al Govern per explicar com garantirà el vot dels catalans a l'exterior al referèndum de l'1 d'octubre. En una nota de premsa, la CUP ha defensat que aquest col·lectiu ha de tenir "garanties" que podrà exercir el seu dret a vot i que ha de conèixer a través de quin cens ho podrà fer. Els cupaires admeten que no existeix un cens exterior que permeti garantir la participació d'aquest sector i recomanen als catalans que viuen a l'exterior inscriure's al registre voluntari. Tot i considerar que aquest registre es troba "molt lluny del cens real", admeten que podria ser "l'imprescindible instrument d'unilateralitat democràtica que faciliti la participació dels catalans de l'exterior". La CUP recorda que falten poc més de tres mesos per al referèndum i defensen que "els catalans a l'exterior han de gaudir de les garanties necessàries per poder participar de forma plena al referèndum". La formació anticapitalista admet que no existeix un cens exterior que permeti garantir la participació d'aquest col·lectiu, tenint en compte que el govern espanyol no permet cedir les dades del Cens Electoral de Residents Absents (CERA). I assenyala el registre voluntari com "l'imprescindible instrument d'unilateralitat democràtica" per fer possible que els catalans a l'exterior puguin votar. Davant d'aquesta situació, la CUP demana al Govern que expliqui si utilitzarà aquest registre com a cens.  Finalment, des de la CUP reclamen que s'habilitin punts de votació presencial a les delegacions del Govern, a les oficines comercials i als locals de la xarxa d'entitats catalanes a l'exterior. A més, demanen uns "terminis raonables" en el vot per correu.

Summary: La CUP reclama "celeritat" al Govern per explicar com garantirà el dret de vot dels catalans a l'exterior a l'1-O


L'alcaldessa de Barcelona, Ada Colau, ha expressat aquest dilluns la "més ferma condemna a la massacre" de manifestants palestins que protestaven a Gaza contra l'establiment de l'ambaixada d'Estats Units a Jerusalem. "Ja van 41 assassinats inclosos 6 nens, prou!", ha dit en un tuit. A més, ha avançat que demanarà al president del govern espanyol, Mariano Rajoy, i a tots els grups parlamentaris al Congrés de Diputats que s'aturi la venda d'armes a l'estat d'Israel, com ha sol·licitat Amnistia Internacional. De fet, Colau enllaça el missatge amb un comunicat d'AI titulat 'Israel: És necessari un embargament d'armes quan l'exèrcit mata i mutila il·legítimament manifestants a Gaza'.

Summary: Colau condemna la "massacre" de palestins a Gaza i demana a Rajoy que prohibeixi la venda d'armes a Israel


La presidenta del grup parlamentari de C's, Inés Arrimadas, ha atribuït el "canvi d'actitud" del govern espanyol amb Catalunya i l'obertura del diàleg amb els catalans a la pressió i les exigències que el seu partit ha fet des que el PP i Mariano Rajoy han perdut la majoria absoluta al Congrés. Així, després de reunir-se amb la vicepresidenta espanyola, Soraya Sáenz de Santamaría, Arrimadas ha remarcat que han estat aquestes demandes de C's les que han posat sobre la taula del govern de l'Estat la necessitat d'iniciar aquestes converses. Malgrat això, la líder de Ciutadans ha evitat demanar a Santamaría que es reuneixi aviat amb el Govern tot i tenir pendents les reunions entre els presidents i els vicepresidents, però en canvi ha aprofitat la trobada per pressionar, dins i fora de la reunió, Carles Puigdemont perquè assisteixi a la Conferència de Presidents.

Summary: C's s'atribueix el "canvi d'actitud" del govern espanyol i l'obertura del diàleg amb Catalunya


El cap de llista d'En Comú Podem per a les eleccions del 10-N, Jaume Asens, exigeix al PSOE que compleixi amb el compromís de derogar la reforma laboral impulsada pel PP i deixi de posar per davant "els interessos de la CEOE als de la classe treballadora". El líder dels comuns ho ha dit després d'una trobada amb els representants sindicals de l'empresa Prysmian de Montcada i Reixac, l'antiga General Cable, que s'enfronta a un ERO "inacceptable" del grup italià que suposaria el tancament d'aquesta factoria i la de Manlleu (Osona). La decisió implica l'acomiadament de prop de 500 empleats. La diputada dels comuns al Congrés, Aina Vidal i l'alcaldessa de Montcada, Laura Campos, han acompanyat Asens en aquesta visita. Tot plegat el dia en què finalitza el període per constituir la mesa de negociació i a l'espera que s'iniciïn les converses amb la direcció de la multinacional.  Jaume Asens ha lamentat la situació que estan vivint els 500 treballadors de Prysmian a Montcada i Manlleu i ha considerat que "si aquesta situació s'està produint és perquè quan governa, el PSOE no compleix les promeses que fa en campanya".  El cap de llista d'En Comú Podem ha exigit a Pedro Sánchez que "rescati" aquesta proposta i que posi per davant els interessos de la classe treballadora als de la CEOE. Així mateix ha dit que els comuns "marcaran el rumb" davant un PSOE que des del seu punt de vista "ha perdut la brúixola dels interessos de la ciutadania". En aquest mateix sentit s'ha expressat la número 2 d'En Comú Podem al Congrés, Aina Vidal, que ha considerat que aquesta mena de tancaments "són evitables" i que es duen a terme perquè la reforma laboral impulsada pel PP ho permet. "És escandalós que ni la Generalitat ni l'Estat tinguin interès ni sensibilitat per arribar a un acord, ni moguin fitxa", ha lamentat.  Ha exigit que es derogui aquesta reforma per "protegir" les empreses catalanes i donar al Govern la potestat de "supervisar quina mena d'ERO es fan". Vidal ha advertit que és "inacceptable que estiguin tancant empreses per aspiracions piratesques de grans multinacionals".  Per la seva banda, l'alcaldessa de Montcada i Reixac, Laura Campos, ha carregat contra el Govern en considerar que "no ha fet cap esforç per asseure's a parlar i intentar intervenir". La batlle ha lamentat que la portaveu de l'executiu català, Meritxell Budó, indiqués que "vetllaran perquè aquest ERO es faci de forma correcta" i ha considerat que del que s'hauria de preocupar és de que no es faci: "Hauria de liderar la preservació d'aquests llocs de treball", ha apuntat. Aquest dimecres ha finalitzat el període per constituir la taula de negociació. Els treballadors resten a l'espera que la direcció els informi sobre l'inici de les trobades per intentar arribar a un acord.  Diversos representants del Comitè d'Empresa van reunir-se dimarts el conseller de Treball, Afers Socials i Famílies, Chakir el Homrani, per exposar la situació. Els empleats duran a terme aquest dimecres una protesta davant el Parlament i es trobaran amb representants dels diferents grups.

Summary: En Comú Podem exigeix al PSOE que derogui la reforma laboral per evitar ERO "inacceptables" com el Prysmian


La fira audiovisual més gran del món, l'Integrated Systems Europe (ISE), ha decidit ajornar fins al juny del 2021 la seva primera edició a Barcelona per culpa del coronavirus. El saló, que l'any passat va reunir més de 80.000 visitants de tot el món a Amsterdam, s'ha d'organitzar l'any vinent a la capital catalana. Els organitzadors, però, consideren que "no és prudent" mantenir el calendari inicial, que preveia la celebració de la fira de forma presencial entre el 2 i el 5 de febrer. "La salut i la seguretat del nostre equip, les empreses expositores, els socis de la indústria i els assistents és la nostra prioritat número u", ha dit Mike Blackman, director executiu de l'ISE.

Summary: La fira audiovisual més gran del món ajorna fins al juny la seva primera edició a Barcelona per culpa del coronavirus


Álvarez de Toledo, Arrimadas i Espinosa de los Monteros intercanvien retrets i competeixen en mà dura ACN Madrid.-La resposta de l’Estat a la situació a Catalunya ha centrat aquest divendres el debat a set protagonitzat pels portaveus parlamentaris del PSOE, PP, Cs, Podem, Vox, ERC i PNB a TVE. Les tres portaveus de la dreta, Cayetana Álvarez de Toledo, Inés Arrimadas i Iván Espinosa de los Monteros han intercanviat retrets sobre la seva actuació i han competit a l’hora de defensar una mà dura que va des de l’estat d’excepció –cas de Vox- al 155 i la Llei de Seguretat Naciojnal –PP i Cs. La del PSOE, Adriana Lastra, els ha retret manca de lleialtat a l’executiu del PSOE, mentre que la de Podem, Irene Montero ha reivindicat una resposta dialogada que passi perquè la ciutadans es pugui expressar a les urnes. El portaveu d’ERC, Gabriel Rufián, ha reclamat l’amnistia i una mesa de diàleg de partits, i el del PNB, Aitor Esteban, ha demanat a totes les parts que es moguin per assolir una entesa.  El fet que el PSOE inclogués finalment la declaració de Granada –que reconeix la plurinacionalitat i aposta per un model federal- al seu programa electoral ha generat la primera picabaralla del debat. Álvarez de Toledo i Arrimadas han insistit a demanar a la portaveu socialista "quantes nacions hi ha a Espanya".  Les dretes demanen mà dura La portaveu del PP, Cayetana Álvarez de Toledo, ha acusat el president del govern en funcions, Pedro Sánchez, de ser incapaç de fer front a la situació catalana. "Torra empeny, Sánchez cedeix", ha assegurat. "La seva plurinacionalitat és fum i més foc" al que ja hi ha "a les barricades" de Barcelona. Segons Álvarez de Toledo, només el PP pot "apagar el foc" i "desactivar Torra". La candidata per Barcelona ha dit que cal fer una "política de fermesa constitucional" i enviar "al racó de pensar una bona temporada" els partits independentistes. El portaveu de Vox, Iván Espinosa de los Monteros, ha defensat que cal prendre "mesures contundents i clares" a Catalunya i "frenar com abans millor" el "cop d'Estat en sessió contínua" que creu que s'està duent a terme. Vox ha defensat que cal declarar l'estat d'alarma, excepció i setge a Catalunya així com "il·legalitzar els partits nacionalistes que no contemplen la unitat d'Espanya". Espinosa de los Monteros ha criticat que actualment l'Estat no està "oferint cap tipus de resistència" ni cap acció per "recuperar el control a Catalunya".  La portaveu de Cs, Inés Arrimadas, ha defensat que votar el partit taronja és "l'únic vot ferm contra el nacionalisme" i ha acusat  Pedro Sánchez de ser "una ganga per al separatisme". Segons Arrimadas, el PSOE traurà els "colpistes" de la presó i donarà la competència de justícia a Quim Torra. Arrimadas ha reivindicat que Cs porta molt temps avisant de la situació a Catalunya i ha acusat el PP de ser benèvol amb els nacionalistes quan governa. "És important no cometre els mateixos errors". El PSOE promet “fermesa” i Podem demana diàlg La portaveu del PSOE, Adriana Lastra, ha retret a les portaveus del PP i de Cs que –contràriament al que va fer el seu partit amb el 155 de Mariano Rajoy- no donin suport a l’executiu del PSOE en la gestió del tema català. “El PSOE és el partit que defensa íntegrament la Constitució”, que reconeix “la diversitat i la pluralitat”. “Vostès tenen un problema amb els seus socis de Vox que ells sí que volen acabar amb l’article 2 de la Constitució”, els ha dit. Lastra, que ha protagonitzat un enfrontament amb Arrimadas quan ha acusat Ciutadans i PP de pretendre “incendiar l’ànim dels catalans”, ha insistit que el conflicte català es resoldrà amb “fermesa democràtica” i “proporcionalitat”.  La portaveu de Podem, Irene Montero, ha defensat novament el referèndum i ha recordat que ni els jutges ni la policia resoldran el problema polític de fons. “Això només es resoldrà amb diàleg i algun mecanisme que permeti que la ciutadania s’expressi” ha afirmat Montero, perquè “ni la unilateralitat dels independentistes ni el 155 han funcionat, i cal “apostar per alguna cosa per poder viure en un projecte comú”.   ERC reclama acabar amb les “amenaces” El candidat d’ERC, Gabriel Rufian, ha insistit en la necessitat d’acabar “amb les amenaces i apostar pel diàleg”. “Cal que se solucionin les coses de manera civilitzada”, ha insistit. El republicà ha remarcat que, malgrat que a algunes formacions els hi agradés que dos milions de persones “deixessin d’existir”, a parer seu “la diversitat no és dolenta” i ha subratllat que el que cal és una taula de diàleg que aglutini totes les “sensibilitats polítiques de Catalunya”. En paral·lel, a banda del diàleg, Rufián ha exigit una llei d’amnistia i que es permeti un referèndum d’autodeterminació. El cap de llista del PNB, Aitor Esteban, ha assegurat que cal acceptar que a Espanya “hi ha dues societats que se senten nació”, pel que ha remarcat que cal “que tots ens moguem” i “arribem a un acord”. El candidat ha afirmat que el que cal “és generositat” i, sobretot, que malgrat que són partidaris a complir la llei, “aquesta no és inamovible”. Segons Esteban, “ignorar el problema no soluciona res. “Això no és fer política i el que cal és buscar solucions”, ha afegit.  Picabaralla entre PP i Vox Álvarez de Toledo i Espinosa de los Monteros han protagonitzat un enfrontament a l'inici del debat. La portaveu del PP ha acusat l'ultradretà de "tergiversar" i l'ha avisat que "no tot s'hi val per guanyar vots". El representant de Vox havia assegurat que el PP volia cedir més autogovern, afirmació que Álvarez de Toledo ha negat. Es tracta del primer debat electoral en el qual participa Vox, després d'obtenir per primer cop representació parlamentaria el 28-A. El portaveu de Vox ha titllat el PP de "pusil·lànime" i d'haver-se resistit a aplicar el 155. Atacs a la gestió econòmica del "vell bipartidisme" Al segon bloc, centrat en l'economima, Álvarez de Toledo ha reivindicat la "provada capacitat de gestió" econòmica del PP, contraposada a la dels socialistes. En canvi, el portaveu de Vox ha retret a la popular que el govern de Mariano Rajoy s'endeutés i deixés l'Estat "lligat de peus i mans". Rufián ha llançat un dard al PP quan ha assegurat que la "gran recepta" econòmica és "no robar" mentre que el portaveu del PNB ha remarcat que cal "estabilitat institucional". Arrimadas ha dit que cal superar tant el model del PP com el del PSOE i canviar les "velles receptes".  La portaveu d'Unides Podem ha carregat contra el "vell bipartidisme" i les retallades del sector públic que es van dur a terme i ha acusat el PSOE de no fer polítiques progressistes -com derogar la reforma laboral- quan governa. Montero ha ironitzat que les polítiques progressistes eren "les que no deixaven dormir Sánchez". Lastra ha argumentat que no van poder l'anterior legislatura per manca de suport parlamentari i ha dit que podrien estar-ne implementant ara si no els haguessin "bloquejat". Mesures per afavorir la conciliació laboral La necessitat d’implantar mesures per afavorir la conciliació laboral ha estat un dels punts que han generat més consens entre les formacions en l’apartat de canvi climàtic i polítiques socials. Des de Ciutadans, Inés Arrimadas, ha estat la primera a posar el debat damunt de la taula, un fet que especialment ha compartit Adriana Lastra (PSOE), Inés Montero (Podemos) i Aitor Aitor Esteban (PNB).  Les més de mig centenar de víctimes de la violència masclista ha dut als representants de VOX, Iván Espinosa de los Monteros, ha instat a la necessitat d’imposar cadena perpetua per assassins i pederastes. Per la seva part, Cayetana Álvarez de Toledo ha volgut recordar al PSOE que en el que porten d’any han mort més dones que no en el darrer any del PP. El debat pel canvi climàtic, en canvi, ha passat més desapercebut. Destaca Montero, però, que sí que ha apel·lat a la necessitat d’emprendre mesures per facilitar la rehabilitació d’immoble o el transport més sostenible. Arrimades, en canvi, pràcticament s’ha limitat ha dir que és un tema que “els preocupa”, mentre que el PNB ha remarcat que cal “més fiscalitat verda”. VOX, en canvi, ha atacat a les formacions d’esquerra “perquè el que imposen no té res a veure amb la preservació del medi ambient”; mentre que Álvarez de Toledo ha recordat algunes de les mesures que la seva formació va emprendre mentre governava.

Summary: La resposta a la situació a Catalunya enfronta les tres dretes a PSOE, Podem i ERC al debat a set de TVE


El nombre de persones inscrites a les oficines del Servei d'Ocupació de Catalunya de les comarques lleidatanes al maig s'ha situat en 20.121 persones, 1.804 aturats menys que a l'abril, el 8,23% menys, segons les dades publicades pel ministeri d'Ocupació i Seguretat Social. L'atur a Lleida acumula tres mesos seguits de caigudes. En relació amb al maig de l'any passat, el nombre d'aturats creix a Lleida de 485 persones, el 2,47% més que al maig de l'any passat i amb aquest augment Lleida trenca amb un llarg període de 59 mesos seguits de caigudes de l'atur en termes anuals. El nombre d'aturats a Lleida al maig, 20.121 persones, és la xifra més baixa de l'atur en aquest any i la més baixa des del setembre passat quan els desocupats a les comarques lleidatanes se situaven en 19.144 persones.

Summary: L'atur cau al maig a Lleida de 1.804 persones i trenca amb una tendència de 59 mesos de retrocessos interanuals


El Festival de Cinema Llatinoamericà 2020 de La Mostra de CineBaix es podrà veure online del 22 al 3 de maig. El certamen s'havia de celebrar del 26 de març al 6 d’abril, però es va cancel·lar per la crisi del coronavirus. Davant la impossibilitat de celebrar-lo de forma presencial per la situació actual, l'Associació CineBaix oferirà part de la programació online a través de la nova sala virtual de CineBaix, una plataforma de streaming, que porta per nom SALA 7.CINEBAIX.VIRTUAL. Així, s'han programat 14 pel·lícules, incloent-hi 8 estrenes absolutes a Catalunya, i 4 d’elles a tot l'estat espanyol, que representen, com ha destacat el certamen, "el millor del cinema llatinoamericà actual". Algunes de les cintes que s'hi podran veure són 'Monos', d’Alejandro Lanes, que va guanyar el Premi especial del Jurat al Festival de Cinema de Sundance 2019; 'De nuevo otra vez', de Romina Paula, el debut de l’escriptora, dramaturga i actriu Romina Paula; 'Insumisas', de Laura Cazador i Fernando Pérez; 'Canción sin nombre', de Melina León; 'Cuidar entre terres' de Núria Gebellí i Estel·la Marcos; 'La mala noche' de Gabriela Calvache i 'Punta de lanza' de Marc Gavaldà.  Les pel·lícules es podran veure de manera gratuïta per als socis i sòcies de CineBaix i per la resta de públic cada sessió costarà 2,05 euros. En un comunicat, CineBaix ha fet èmfasi en el model de cinema de proximitat, associatiu, d’autogestió i d’independència econòmica.

Summary: El Festival de Cinema Llatinoamericà de La Mostra de CineBaix se celebrarà online del 22 d'abril al 3 de maig


Un centenar de treballadors de les ambulàncies de Girona han dut el seu malestar al carrer i s'han manifestat pel centre de Girona, corejant consignes contra la Generalitat i l'adjudicatària del servei, Transports Sanitaris de Catalunya (TSC). Els sindicats han amenaçat amb radicalitzar la vaga, i convertir-la en indefinida de 24 hores durant tots els dies de la setmana, si l'empresa continua "enrocada" i no s'avé a negociar. El comitè de vaga assegura, a més, que TSC no ha respectat els serveis mínims (que Treball havia fixat en un 85%). Els sindicats que han garantit els trasllats urgents, però que l'empresa els ha obligat a fer pràcticament tots aquells no urgents (com visites programades o tractaments). Per la seva banda, el SEM ha informat que la primera aturada ha tingut incidències en tres trasllats urgents –que s'han pogut resoldre- i que al transport no urgent hi ha hagut "una afectació baixa". La manifestació d'aquest migdia ha començat a davant de Correus i, des d'aquí, passant per Jaume I i Pompeu Fabra, ha arribat fins a la Delegació del Govern. Mentre feien anar els xiulets, els manifestants han corejat consignes com "Fora la màfia!", "Comín dimissió" o "Luna, fot el camp!" (en referència al director de recursos humans de TSC, José Luis Luna). La protesta l'encapçalava una pancarta on es llegia 'Fora privada del transport sanitari'. Però al llarg de la marxa n'hi havia d'altres que posaven 'TSC: Transport Sanitari Cremat', 'No volem €, volem qualitat' i 'País nou 1-O, mateixos lladres?'.  El portaveu del comitè de vaga, Adolfo Martin, ha criticat que l'adjudicatària no hagi complert els serveis mínims. "No ens han donat cap mena d'informació, però sí que tot allò urgent s'ha cobert al 100%, i el transport no urgent, en un 85%", ha dit, en referència a què TSC s'ha sobrepassat. Els sindicats també han criticat que, segons diuen, el SEM hagi enviat serveis especials als hospitals de Girona i Blanes (Selva). "No entenem el per què", ha precisat. Radicalitzar postures Després de la mediació fallida de darrera hora, Treball emplaçarà adjudicatària i plantilla a seguir negociant la setmana vinent. CCOO, el Sindicat del Transport Sanitari de Girona (STSG) i Sindi.cat –els tres que convoquen la vaga- ja han amenaçat amb radicalitzar postures si TSC no s'avé a negociar i continua "enrocada". "Esperem no haver-hi d'arribar, però ens plantegem convocar vaga indefinida de 24 hores durant tots els dies de la setmana", ha assegurat el seu portaveu.  Durant la manifestació, els sindicats han repartit fulletons als conductors. El centenar de manifestants, a més, també s'han assegut en diferents punts de Jaume I. En una d'aquestes aturades, s'han estirat al terra durant uns cinc minuts, per fer paleses "les males condicions laborals" a què els "sotmet" TSC. Després de la marxa, els membres del comitè de vaga han intentat reunir-se amb el gerent del CatSalut a Girona, Miquel Carreras. Com que no ha sortit, l'han escridassat. Els sindicats sostenen que la Generalitat també es responsable del conflicte, perquè "el problema de fons" és l'adjudicació del servei que es va fer a TSC ara fa cosa d'un any i mig. Després de la primera aturada de quatre hores, aquesta tarda n'hi ha una altra que s'allargarà de les dues fins a les sis. A més, els sindicats també han convocat una protesta aquest vespre a la sortida del peatge de l'AP-7 a Maçanet de la Selva. La vaga convocada contra TSC afecta el transport sanitari –tant l'urgent com aquell que no ho és- en set hospitals repartits entre les comarques gironines i l'Alt Maresme. La plantilla de l'empresa adjudicatària del servei és d'uns 550 treballadors.  Afectació baixa Fonts del SEM han precisat que la primera aturada d'aquest matí ha tingut una "afectació baixa" en el transport no urgent (és a dir, tractaments i visites programades). Pel què fa a l'urgent, el SEM informa que aquí hi ha hagut tres incidències, però que s'han pogut subsanar en poca estona i s'han atès els pacients.  El SEM també precisa que les unitats especials vingudes des de Barcelona es troben fora del servei ordinari, però que no s'han activat arran de la vaga d'ambulàncies. Per últim, el SEM vol subratllar que la vaga "és un conflicte intern entre l'empresa i els seus treballadors".

Summary: Els treballadors de les ambulàncies es manifesten a Girona i amenacen amb radicalitzar la vaga si TSC no els escolta


L'Associació Càmpings de Girona farà una inversió de 300.000 euros per atraure de cara al 2017 el mercat escandinau, que actualment és minoritari a la Costa Brava. La intenció és augmentar l'ocupació durant els mesos de juny, la primera setmana de juliol i setembre, una època on els càmpings no registren el ple absolut. El president de l'Associació Càmpings de Girona, Miquel Gotanegra, diu que continuar invertint és clau perquè "la competència és important", alhora que reconeix que estan "contents" per haver pujat lleugerament en nombre de clients respecte el 2015. En total els càmpings gironins han crescut un 1,2% respecte a l'any passat. Una dada que el director general de turisme, Octavi Bono, considera positiva i diu que l'aportació del càmping és important i per això el Govern "continuarà acompanyant" aquest sector. Els 300.000 euros que preveu invertir l'Associació Càmpings de Girona per captar turistes escandinaus s'afegeixen als més de 45 milions d'euros (MEUR) que han invertit aquests establiments en els últims tres anys. La campanya se centrarà especialment en el client danès. Miquel Gotanegra diu que aquest turista fa les vacances fora del període habitual, i això permetria tenir una alta ocupació durant els mesos de juny i setembre, i així continuar augmentant el nombre de turistes que escullen els càmpings gironins per passar les seves vacances.   Els càmpings de la demarcació han registrat una lleugera pujada d'un 1,2%, una tendència que consolida la recuperació. Segons Gotanegra, "portàvem molts anys de caiguda i aquest any tornem a pujar, estem contents, però hem de ser prudents". Qui també s'ha mostrat molt optimista és el director general de Turisme, Octavi Bono, que ha explicat que les dades demostren que es consolida la recuperació i ha confirmat que la Generalitat continuarà fent costat al sector del càmping per la importància que té. A més de la inversió per captar públic escandinau, Gotanegra ha explicat que també es destinaran esforços per mantenir el client alemany i holandès, que ha tornat a apostar per Girona després d'haver provat altres destinacions. Gotanegra assegura que seguiran promocionant-se a les fires i salons d'Alemanya, Bèlgica i Holanda, "perquè la competència és forta i tothom vol aquest tipus de turisme". En aquest sentit, el president de l'associació ha fet referència a la regió italiana del Véneto i a la Provença francesa com els principals competidors de Girona pel que fa al turisme del nord d'Europa. Aquestes zones tenen l'avantatge que són més properes i això suposa un atractiu més per al client. Segons Gotanegra, això els obliga a ser molt competitius en els preus respecte a aquestes zones per compensar el fet que suposa fer més hores de viatge. "Un turista alemany amb quatre hores pot arribar a un càmping del Véneto, per això hem de ser molt competitius en qualitat preu", diu el president. A més, Càmpings de Girona, també preveu més inversions en el món del cicloturisme, un segment important dins del càmping, especialment després de l'acord que l'associació va signar amb Vies Verdes i que pretén potenciar noves rutes tant per a ciclistes com per a turistes que vulguin passejar, i que estiguin allotjats en càmpings de la demarcació. Més treballadors Les bones dades en nombre de clients també es traslladen al mercat laboral. Aquesta temporada han augmentat fins a 6.500 el número de treballadors dels càmpings gironins. Això situa el sector com un dels més importants en nombre de contractacions durant la temporada d'estiu. Una pujada sostinguda en els últims anys i que fa ser optimista a Gotanegra.  Per la seva banda, Octavi Bono també ha volgut destacar la consolidació del càmping i sobretot la rellevància i potencialitat que té el sector pel que fa a contractacions de personal durant la temporada estival.

Summary: Càmpings de Girona invertirà 300.000 euros per atraure el client escandinau de cara al 2017


La portaveu adjunta de Cs al Parlament, Sonia Sierra, ha justificat l'absència de la formació taronja a la tradicional manifestació de l'1 de Maig a Barcelona. "Mentre els sindicats vagin de la mà dels separatistes nosaltres no hi participarem", ha assenyalat Sierra, que ha retret a les organitzacions CCOO i UGT a Catalunya "no respectar la pluralitat de tots els seus afiliats i dificultar la tasca de recosir la fractura social que ha causat el projecte separatista". "Mentre les cúpules dels sindicats estiguin per la ruptura i la separació no anirem a cap de les manifestacions. Ens amoïna que alguns dirigents sindicals hagin participat en actes independentistes", ha insistit la portaveu adjunta de Cs, que ha puntualitzat que la seva formació sí assisteix a les concentracions arreu de l'estat espanyol on "es defensen clarament els drets de tots els treballadors". El passat 19 d'abril el líder de Cs, Albert Rivera, es va donar de baixa de la UGT en protesta pel "suport" del sindicat als líders polítics catalans empresonats "per delictes tant greus com la rebel·lió, la sedició o la malversació". "Al mateix temps que els partits separatistes tenen bloquejada Catalunya, Cs ha aconseguit impulsar ajuts a la classe mitjana i treballadora", ha afirmat Sierra a les portes de la seu de Cs a Barcelona, al carrer de Balmes. En aquest sentit, la portaveu adjunta de la formació taronja al Parlament ha reivindicat "millores laborals per a tots els ciutadans" i ha volgut reconèixer "la tasca dels sindicats en la defensa dels drets dels treballadors". A banda, Sierra ha destacat la necessitat de prioritzar reformes "com les que ha aconseguit Cs": "Una baixada de l'IRPF a les rentes més baixes, un complement salarial per a joves, l'ampliació dels permisos de paternitat i ajuts per les escoles bressol", ha enumerat la portaveu parlamentària de Cs. "Per això, a Catalunya no podem perdre més temps, diners i oportunitats", ha reblat Sierra, que ha retret als sindicats que hagin preferit "anar de la mà" dels partits independentistes.  "Unes formacions que tan mal han fet a l'economia i el treball a Catalunya, amb la fugida d'empreses i altres fets", ha finalitzat la portaveu adjunta de Cs al Parlament.

Summary: Cs justifica la seva absència a l'1 de maig: "Mentre els sindicats vagin de la mà dels separatistes no hi participarem"


Els Bombers de la Generalitat han rescatat la segona persona atrapada en l'esfondrament d'una casa de dues plantes a Llanars (Ripollès). Es tracta d'un home d'uns 70 anys amb fractura de turmell i cremades al 30% del cos. Prèviament havien tret d'enmig de la runa la primera afectada, una dona amb cremades al 70% del cos. Els dos ferits han estat traslladats en helicòpter del SEM a l’Hospital Universitari Vall d’Hebron. Els Bombers descarten que hi hagi més persones atrapades en l'ensorrament de la casa, situada al carrer Conflent de la població del Ripollès. Segons les primeres informacions, s'hauria produït una deflagració i els Mossos d'Esquadra en les properes hores s'encarregaran de la investigació de l'ensorrament. Els Bombers treballen per retirar aquells elements semi ensorrats que perillen de caure i netegen la zona afecta per l’esfondrament. Com a mesura de seguretat, deixaran abalisada tota la zona. A més dels Bombers, també han treballat sis patrulles del cos de Mossos d’Esquadra, que han donat suport operatiu als Bombers i han garantit l’ordre públic a la zona. Al lloc, s’hi han desplaçat deu dotacions dels Bombers de la Generalitat, entre les quals hi han efectius del Grup d’Actuacions Especials (GRAE), sis patrulles dels Mossos d’Esquadra i dues ambulàncies i l’helicòpter del Sistema d’Emergències Mèdiques (SEM).

Summary: Rescaten el segon atrapat en l'esfondrament de Llanars: un home amb fractura de turmell i cremades al 30% del cos


El secretari general del PPC, Daniel Serrano, ha demanat al president de la Generalitat, Quim Torra, que demani ajuda per gestionar la situació provocada pel coronavirus a Catalunya ja que "aquesta batalla no la guanyarà sol". "Gestioni i oblidi's de l'estelada, perquè no salvarà cap vida amb ella", li ha etzibat durant el debat que Torra ha mantingut aquest dimecres per videoconferència amb els grups parlamentaris. Serrano ha reclamat al Govern "que no s'equivoqui d'enemic" i que demani ajuda "vingui d'on vingui", també de la Unitat Militar d'Emergències (UME), ja que el virus "no respecta banderes, territoris ni competències".

Summary: El PPC, a Torra: "Gestioni i oblidi's de l'estelada, perquè no salvarà ni una sola vida amb ella"


Els cossos i forces de seguretat han interposat més de 60.000 denuncies i s'ha detingut gairebé 600 persones arreu de l'Estat per incomplir les mesures de confinament decretades per aturar l'expansió del coronavirus, segons ha explicat el ministre de l'Interior, Fernando Grande-Marlaska. El ministre ha defensat que aquestes mesures són "dràstiques i importants" i ha reclamat "lleialtat institucional" als presidents autonòmics que reclamen els confinaments dels seus territoris, entre ells el president de la Generalitat, Quim Torra. "En comptes de dir que s'adoptin, quan saben que no són eficaces perquè depenen del govern central,  el que s'ha de fer és treballar cada minut pensant en la societat", els ha recriminat.   Marlaksa ha defensat que el govern espanyol està seguint criteris científics i de les autoritats sanitàries i que les mesures preses fins ara són de les més exigents d'Europa. Per això, ha volgut generar "tranquil·litat" a la societat però ha insistit que el més important és complir-les i tenir "flexibilitat zero". A més, s'ha preguntat "què és confinament total" i "què és l'activitat econòmica essencial", i ha insistit en defensar les mesures preses fins ara.  El ministre ha valorat que "no és temps de tirar-se els trastos els uns als altres" i ha apuntat que quan acabi la crisi sanitària serà el moment d'avaluar, mirar responsabilitat i concloure com es podria millorar. "Però ara oblidem això i seguim criteris científics", ha insistit.  En tot cas, ha assegurat que si en el futur calen unes altres mesures, "no hi haurà cap problema" en adoptar-les si la situació ho requereix. "Esperem que no calgui", ha afegit.  Sobre algunes cues de trànsit que s'han vist aquest cap de setmana a les sortides d'algunes ciutats, el ministre ha assegurat que s'han creat "perquè hi havia controls" precisament per fer complir les mesures de confinament. D'altra banda, ha reconegut que els problemes d'abastiment de material de protecció per a sanitaris i altres professionals és la "primera preocupació del govern i de totes les institucions" i ha confirmat que "en els propers dies i les properes hores" arribarà més material.

Summary: Més de 60.000 denúncies i gairebé 600 detinguts per incomplir les mesures de confinament a l'Estat


Experts en investigació pediàtrica han destacat la importància d’actuar des de la primera infància en la prevenció de l’obesitat i el sobrepès per evitar els problemes de salut que se’n deriven. A la vegada, han fet una crida a la societat per conscienciar sobre la necessitat de trencar la tendència d’una població cada vegada amb més sobrepès. La problemàtica s’ha abordat en l’11a Jornada de Recerca de l’Institut Català de la Salut (ICS) que s’ha celebrat aquest dijous al Seminari de Tarragona, en la qual també s’ha parlat sobre la investigació en malalties minoritàries. Durant la jornada s’han entregat els Premis de Recerca de la institució. La Jornada de Recerca de l’ICS permet als nombrosos professionals que hi assisteixen conèixer els diversos projectes d´investigació dels instituts de recerca de l'organització, mitjançant taules rodones i els treballs que s‘hi presenten, a més a més d'afavorir l'intercanvi d'experiències entre professionals. Carlos Rodrigo, director clínic de Pediatria de l’Hospital Universitari Germans Trias i Pujol de Badalona, ha manifestat que cal “fer prevenció quan abans millor; quan els nens tenen set o vuit anys ja pot ser massa tard”, ha expressat.   La segona part de la Jornada s’ha centrat en noves línies de recerca de malalties minoritàries i també ha comptat amb el testimoni de les associacions de malalts com a promotors de la recerca. La conferència de cloenda, a càrrec del cap de neonatologia i UCI Pediàtrica de l’Hospital Universitari de Girona Dr. Josep Trueta, ha tractat sobre les cures centrades en el desenvolupament en unitats neonatals. Com a conclusió, Ricardo Closa, consultor del Servei de Pediatria de l’Hospital Joan XXIII, ha incidit en la importància de treballar en xarxa des de la vessant assistencial i la recerca. Premis La jornada ha conclòs amb l´entrega dels Premis de Recerca de la institució. Natàlia Pérez s’ha endut el premi a la Investigadora Jove; Maria Eulàlia Juvé i Edurne Zabaleta han guanyat el premi a la Investigadora d’Infermeria; el premi a l’Investigador d’Atenció Hospitalària ha estat per Ramon Brugada; i el premi al Millor Article de Recerca en Ciències de la Salut ha estat per a Noelia Keiran i Maria Barroso. Com a novetat d'aquesta edició, també s'han entregat guardons al Millor Article de Recerca en Ciències de la Salut en dues modalitats: investigadors o investigadores predoctorals de l'ICS o dels instituts de recerca vinculats i residents.

Summary: Experts en investigació pediàtrica incideixen en la necessitat de preveure l’obesitat des de la primera infància


Els Mossos d'Esquadra han detingut tres menors per robar en tres ocasions en un mercat municipal de Terrassa. Els agents van efectuar els detencions el passat 8 d'agost després de comprovar les imatges de les càmeres de seguretat que hi ha al mercat i veure els fets que havien succeït les nits dels dies 22, 23 i 24 de juliol. Segons la policia, els autors van forçar la porta d'accés principal del mercat i més d'una trentena de parades, on van manipular i forçar diferents màquines registradores per emportar-se els diners. A les parades afectades es van trobar un gran nombre d'empremtes i petjades dels autors. La quantitat dels diners robats i els danys encara estan per determinar, ja que moltes parades es troben tancades per vacances i no s'ha pogut contactar amb els titulars.  El 30 de juliol dos dels menors detinguts ja van ser detinguts in fraganti quan tornaven a fer el mateix al mercat. Fiscalia de Menors va ordenar la posada en llibertat dels menors i lliurament als seus corresponents tutors legals.

Summary: Detenen tres menors per robar en un mercat municipal de Terrassa


Els Mossos d'Esquadra van detenir el 4 d'abril quatre homes, tots de 21 anys, de nacionalitat espanyola i veïns de Barcelona i de Sant Adrià de Besòs, per vuit robatoris violents a taxistes. Als arrestats també se'ls acusa de quatre delictes de lesions lleus perquè, segons la policia catalana, no dubtaven a agredir-los fins i tot amb una arma per aconseguir els diners. Els lladres sempre actuaven de matinada, agafaven un taxi a Barcelona i finalitzaven el recorregut al barri de la Mina, a Sant Adià de Besòs, on assaltaven els conductors. Els tres detinguts van passar a disposició del Jutjat d'Instrucció 1 en funcions de guàrdia de Badalona el 4 d'abril, el qual va decretar ingrés a presó per a un d'ells i llibertat amb càrrecs per als altres dos. La investigació es va iniciar a finals del 2018, quan els Mossos van detectar que s'havien produït diversos robatoris amb violència a Sant Adrià de Besòs i que totes les víctimes eren taxistes. En concret, entre el novembre del 2018 i el febrer del 2019 es van produir vuit robatoris.  Les gestions realitzades pels investigadors van permetre determinar que els lladres sempre feien servir el mateix 'modus operandi': actuaven sempre de matinada, agafaven un taxi a Barcelona i finalitzaven el recorregut al barri de la Mina de Sant Adrià de Besos. Un cop arribaven al seu destí amenaçaven el taxista amb una arma blanca o fins i tot amb una de foc en un dels casos. L'agredien físicament o utilitzaven esprais d'autodefensa per robar-li els diners. L'anàlisi de tots els indicis va permetre identificar els autors dels robatoris. Finalment, el 4 d'abril els investigadors amb el suport d'agents de l'ARRO van realitzar dues entrades i registres autoritzats pels Jutjats d'Instrucció 1 i 3 de Badalona en els domicilis dels dos principals autors, un al municipi de Barcelona i l'altre a Sant Adrià de Besòs. Aquestes dues entrades van permetre detenir dos dels presumptes autors. Hores després, els investigadors van poder detenir els altres dos homes relacionats amb els fets a la localitat de Sant Adrià de Besòs. Un cop a dependències policials es va deixar sense efecte la detenció d'un d'ells. Els tres detinguts van passar a disposició del Jutjat d'Instrucció 1 en funcions de guàrdia de Badalona, el qual va decretar ingrés a presó per a un d'ells i llibertat amb càrrecs per als altres dos.

Summary: Quatre detinguts per vuit robatoris violents a taxistes de Barcelona


La candidata de BComú a la reelecció com a alcaldessa, Ada Colau, vol impulsar una unitat mòbil per atendre casos de violència masclista amb "rapidesa" i "agilitat". Ho ha dit aquest dijous en una roda de premsa en què ha explicat deu mesures en matèria de feminisme que pretén impulsar en un hipotètic segon mandat, com per exemple, un telèfon especialitzat que funcioni durant la nit i els caps de setmana. També ha plantejat fer un 'Pacte de ciutat per unes relacions lliures i consentides', obrir un centre per a joves d'entre 12 i 30 anys per "prevenir" la violència masclista i augmentar el nombre de locals que participen en el protocol contra les agressions sexuals a locals d'oci nocturn.

Summary: Colau vol impulsar una unitat mòbil per atendre casos de violència masclista amb "rapidesa" i "agilitat"


El Consell Comarcal de la Selva posa en marxa aquest any un nou servei integral de prevenció d'incendis. L'objectiu és agilitzar els tràmits que permeten netejar les parcel·les de propietat privada que tenen excés de vegetació. L'ens podrà aprofitar dades que ja gestiona (com la propietat i el pagament d'impostos) per fer més ràpids els tràmits. El Consell d'Alcaldes de la Selva ja va contemplar que serien "gairebé tots" els municipis els que delegarien aquests tràmits, segons ha explicat el president comarcal Salvador Balliu. El Consell Comarcal de la Selva té per aquest 2018 un pressupost de 36 milions d'euros (MEUR), el més alt de la seva història. Un altre dels reptes per a aquest any és concentrar tots els espais d'atenció ciutadana que actualment hi ha repartits a diferents  llocs de Santa Coloma en un de sol. Balliu ha detallat que busquen un espai d'entorn a "1.000 metres quadrats" preferiblement de lloguer.

Summary: El Consell Comarcal de la Selva inicia un servei de prevenció d'incendis que vol agilitzar la neteja de les parcel·les


El districte de Sants-Montjuïc té cinc nous carrers amb plataforma única, amb l’asfalt al mateix nivell que la vorera. L’Ajuntament de Barcelona ha finalitzat les obres a l’eix format pels carrers de Sant Frederic, Casteràs i Càceres; al carrer de la Riera d’Escuder -en el tram entre el carrer de Sants i Daoíz i Velarde- i al carrer dels Jocs Florals -entre el carrer de Sants i Antoni de Capmany-, a l’entorn del Mercat de Sants. Les obres han tingut un cost de 2,5 milions d’euros, que s’han destinat a millorar les condicions d’accessibilitat, enllumenat, arbrat i mobiliari urbà. A més, s’han soterrat alguns serveis que fins estaven a la superfície del carrer i s’han deixat les cantonades lliures d’elements urbans. L’objectiu de les reformes és pacificar les vies i donar preferència als vianants, mentre es potencia el caràcter comercial de la zona.

Summary: Sants-Montjuïc té cinc nous carrers amb plataforma única a l’entorn del Mercat de Sants


Els 385 càrrecs electes de la CUP acudiran als ajuntaments aquest 6-D “com qualsevol dia laborable”, segons ha confirmat l’esquerra anticapitalista, que reitera que el dia de la Constitució “no és una data que s’hagi de celebrar i més quan s’ha iniciat la construcció d’una nova República catalana”. En total, la CUP és present a 148 consistoris dels Països Catalans (146 al Principat) i en 30 d’aquests ajuntaments està integrada dins l’equip de govern ostentant fins a 18 alcaldies. A ajuntaments governats per la CUP com els de Berga, Celrà, Viladamat o Sant Martí Sarroca està previst que treballin els respectius equips de govern i, a més, es complementi amb altres tasques públiques obertes a la població. Als altres ajuntaments governats per la CUP es preveu també que treballin els càrrecs electes i, alhora, també es convida als treballadors a anar als seus llocs de treball. És el cas per exemple d’Argentona, Capellades, Salt, Cardedeu o Sant Pere de Riudebitlles. Alguns dels altres municipis on els càrrecs electes de la CUP amb responsabilitats de govern aniran a treballar són Badalona, Barberà del Vallès, Cerdanyola del Vallès, Navàs, Artés, la Bisbal d'Empordà i Ordis, entre d’altres. D'altra banda a la resta dels 118 municipis on la CUP és present a l'oposició es preveu que també els regidors “acudeixin a les dependències municipals” per desenvolupar la seva activitat representativa habitual o altres activitats relacionades amb la situació política. Alhora, arreu del territori, la CUP fa una crida “a la mobilització de la població i a participar a les activitats de treball que es convoquin, majoritàriament a dependències municipals”. “Actualment, la Constitució espanyola no representa la gran majoria de catalans. Es tracta d’una eina caduca i que tracta d’impedir allò que més del 80% de la població d’aquest país demana: el dret d’autodeterminació”, han reblat des de l’esquerra anticapitalista.

Summary: Els 385 càrrecs electes de la CUP aniran als ajuntaments el 6-D "com qualsevol dia laborable"


El festival de la Veu de Banyoles, (a)phònica, ha donat a conèixer el programa complet de la propera edició que es farà del 27 al 30 de juny. En total, s'han programat vint espectacles i 21 activitats paral·leles. El cartell d'enguany comptarà amb noms internacionals com els novaiorquesos Brass Against, un col·lectiu d'artistes coneguts per les versions de hits de grups com Rage Against The Machine, que actuaran per primer cop a l'Estat. La formació francesa d''a capella' Corou de Berra també pujarà a l'escenari del festival de la veu, sumant-se així a altres veus internacionals ja anunciades com la del portuguès Salvador Sobral, guanyador d'Eurovisió el 2017. El 73% de la programació és gratuïta i les activitats es repartiran en 25 escenaris diferents.

Summary: Els novaiorquesos Brass Against i els francesos Corou de Berra actuaran a l'(a)phònica de Banyoles


Els Mossos d'Esquadra van enxampar aquest dissabte un jove de 18 anys empenyent, a peu, una moto robada pel centre de Tarragona. Just una estona abans els agents havien vist la motocicleta, que pertanyia a una empresa de missatgeria, mal estacionada ocupant part de la via, sense cadenat ni bloqueig de seguretat. En no poder contactar amb l'empresa en qüestió, van deixar la moto ben aparcada, a la zona del carrer Cartagena. Posteriorment, els agents van topar-se amb un home que justament estava empenyent la mateixa moto -que duia incorporat un bagul de plàstic vermell- cap a una benzinera, a la Via Augusta, motiu pel qual van decidir aturar-lo. Segons fonts policials, les incongruències de les seves explicacions i el fet que manifestés no ser el propietari del vehicle, van motivar que finalment quedés detingut.  El noi, de nacionalitat espanyola i veí de Tarragona, va quedar detingut com a suposat autor d'un delicte de robatori i furt d'ús de vehicle. Va declarar a comissaria i va quedar en llibertat l'endemà amb l'obligació de comparèixer davant el jutge quan sigui requerit. La motocicleta va ser traslladada a dependències policials.

Summary: Enxampen un jove empenyent una moto robada d'una empresa de missatgeria a Tarragona


La crisi provocada pel coronavirus ha deixat a l'atur temporal un total de 547.837 catalans, segons dades actualitzades aquest dimarts pel Departament de Treball, que ha rebut un total de 77.662 sol·licituds per a presentar un Expedient de Regulació Temporal d'Ocupació (ERTO). En comparació amb el dilluns, el balanç d'afectats per aquesta regulació temporal de la feina a Catalunya ha crescut en 19.718 persones, mentre que en les últimes hores s'han sol·licitat 8.402 expedients temporals més. Les persones que s'hauran d'acollir a un ERTO a conseqüència de la crisi del covid-19 ja representen el 15,7% de la població ocupada a finals d'any. Per demarcacions, Barcelona continua concentrant gran part dels expedients temporals amb un total de 57.218 empreses i 428.569 afectats. Respecte a aquest dilluns, s'han registrat 7.445 ERTO més i 15.494 treballadors més.  Les comarques gironines sumen 8.322 ERO temporals per a 52.259 persones, amb increments de 447 empreses i 1.857 treballadors en les últimes hores. Lleida n'ha registrat 4.149 més, amb 23.183 afectats. En un dia, a les terres de Ponent s'han presentat 168 expedients per a 785 persones més.  Al Camp de Tarragona s'han tirat endavant 6.174 ERTO que inclouen 36.699 persones. L'increment durant les últimes 24 hores han sigut de 270 empreses i 1.374 treballadors. A les terres de l'Ebre ja s'han registrat 1.799 expedients temporals per a 7.127 treballadors. En comparació amb el dilluns, el recompte s'ha elevat en total de 72 empreses i 208 afectats. Després de la posada en marxa de les mesures de confinament més estrictes, que inclouen un permís retribuït recuperable pels treballadors de serveis no essencials, s'ha detectat un alentiment del ritme de creixement dels ERTO Tot i que l'increment detectat és superior al d'aquest dilluns, quan es van registrar 10.000 treballadors més, durant els primers dos dies de la setmana no s'ha arribat a als augments de més de 50.000 i 70.000 persones en 24 hores registrats a finals de la setmana passada.

Summary: La crisi del coronavirus ja ha deixat a l'atur temporal més de 547.000 catalans de més de 77.000 empreses


El nombre de famílies que s'interessa per acollir un infant desemparat s'ha multiplicat per vuit aquest 2017. Segons dades de l'Institut Català de l'Acolliment i de l'Adopció, les peticions d'informació no paren de créixer. Tot i això, la consellera de Treball, Afers Socials i Famílies, Dolors Bassa, recorda que aquestes xifres no significa que també es multipliquin per vuit el nombre de famílies acollidores efectives, ja que no tothom que s'inscriu és apte. Amb tot, el Departament valora molt positivament l'increment de la conscienciació social al voltant de l'acolliment perquè això permet que sigui més fàcil "buscar la família idònia a cada infant". Dolors Bassa n'ha part des de Badalona, on aquesta setmana se celebra la 'Setmana de l'acolliment familiar', un conjunt d'activitats adreçades, precisament, a promoure la cultura de l'acolliment per que cap nen de 0 a 6 anys estigui en acolliment residencia. Badalona és una de les vuit ciutats de l'àrea metropolitana on més s'ha detectat aquesta necessitat. "Les famílies és el millor lloc on poden estar els infants i aquesta ha de ser la nostra prioritat", assegura la consellera, que ha recordat els esforços que fa el Departament en aquest sentit. Enguany s'ha incrementat un 15% el pressupost d'ajudes a les famílies acollidores, que arriba fins als 1,7 MEUR. A més de Badalona, són municipis d'especial consideració Barcelona, l'Hospitalet, Mataró, Cornellà, Santa Coloma de Gramenet, Sant Boi i Sant Vicenç dels Horts. En aquests municipis, el Departament busca aliances per crear circuits estables de promoció de l'acolliment, ja que es tracta d'una mesura de protecció de la infància encara molt desconeguda. Tot i això, les primeres companyes de sensibilització comencen a donar els seus fruits i enguany ja s'han multiplicat per vuit les sol·licituds d'informació per ser família acollidora, tot i que el nombre de famílies que finalment han acabat fent el pas s'ha multiplicat per dos d'un any per l'altre. "No tothom que s'inscriu per ser família acollidora és idoni i s'ha de mirar individualment cada família amb les necessitats de cada nen", ha explicat la consellera, Dolors Bassa, que malgrat tot veu amb bons ulls que la sensibilització sobre l'acolliment estigui, poc a poc, cada vegada més estès entre la població. El 2016, la xifra de nens menors de 6 anys que necessitaven una llar estava fixada pel Departament en 100 infants i enguany ja s'ha reduït la xifra fins als 80. "Són nens amb molts condicionants afegits i cal buscar la família idònia", insisteix la consellera sobre les dificultats existents per creuar els perfils.

Summary: L'interès per acollir infants es multiplica per vuit el 2017


Després que l’executiu hagi fet pública només la despesa en protocol, però no el cost del conjunt del viatge ACN Madrid.-El PP ha registrat aquest dijous al Congrés una petició de compareixença de la vicepresidenta del govern espanyol, Carmen Calvo, perquè expliqui el viatge que el president del govern espanyol, Pedro Sánchez, va fer amb l’avió oficial Falcon a Benicàssim, en un desplaçament on es va reunir amb el president de la Generalitat Valenciana i va assistir al Festival Internacional de Benicàssim (FIB). Els populars volen que la vicepresidenta expliqui a la Comissió de Secrets Oficials del Congrés “el caràcter secret del cost dels viatges del president del govern i de les persones que l’acompanyen en helicòpter i avió oficial”.  Els populars volen esquivar d’aquesta manera l’opacitat del govern espanyol, que ha xifrat en 282,92 euros el cost del viatge pel que fa al protocol, però que s’escuda en la Llei de secrets oficials per no detallar la que va comportar el conjunt del desplaçament.

Summary: El PP demana la compareixença de Calvo al Congrés per explicar el viatge amb Falcon de Sánchez